El projecte horitzontal BleuTourMED, cofinançat pel programa Interreg MED, gestiona la Comunitat de Turisme Sostenible Cada Comunitat està formada per dos tipus de projectes: els projectes modulars que són projectes transnacionals que implementen activitats d'estudi, projectes pilot o capitalització al voltant d'una temàtica o sector determinat, i els projectes horitzontals que tenen com a objectiu desenvolupar activitats de comunicació, generació de comunitat i capitalització de tots els projectes modulars.
La Comunitat de Turisme Sostenible aplega 17 projectes modulars que impliquen un total de 200 entitats del Mediterrani.
Es tracta, de fet de la Comunitat més gran i la que rebrà una major dotació FEDER (76 milions d'euros dels 224 milions d'euros del programa).
Els projectes modulars i les temàtiques de la Comunitat són: ALTER ECO (Estratègies turístiques alternatives per al desenvolupament turístic sostenible i la promoció de la identitat mediterrània), BLUEISLANDS (Variacions estacionals de la generació de residus pels efecte del turisme), BLUEMED (Patrimoni subaquàtic i desenvolupament del turisme sostenible i responsable a les zones costaneres), CASTWATER (Gestió hídrica sostenible a les zones turístiques de la costa), CO-EVOLVE (Desenvolupament del turisme costaner i marítim sostenible), CONSUME-LESS (Reducció del consum a les comunitats turístiques del Mediterrani), DestiMED (Desenvolupament de l'ecoturisme en zones protegides), EMbleMatiC (Muntanyes emblemàtiques del Mediterrani com a destinacions d'excel·lència), MEDCYCLETOUR (Ruta ciclista del Mediterrani per a un turisme sostenible), MEDFEST (Patrimoni culinari mediterrani i destinacions sostenibles) MITOMED+ (Models de turisme integrat al Mediterrani), ShapeTourism (Noves formes per a la planificació i sostenibilitat turística), SIROCCO (Turisme sostenible de creuers), TOURISMED (Pesca turisme per a un desenvolupament sostenible a la regió mediterrània), HERIT-DATA (Utilització de Big Data per la gestió del patrimoni), COASTING (Governança multinivell en zones costaneres) i INHERIT (Estratègies sostenibles per a la gestió del patrimoni natural).
Entre els socis d'aquests disset projectes modulars es troben diversos socis catalans com són la Universitat Autònoma de Barcelona, l'Agència de Desenvolupament del Berguedà, l'Escola de turisme i hoteleria CETT, la Universitat de Barcelona, la Direcció General de Turisme de la Generalitat de Catalunya, la Universitat de Girona, la Comissió Intermediterrània de la xarxa CRPM (amb seu a Barcelona) o la Network of European Regions for Competitive and Sustainable Tourism (presidida per Catalunya).
També hi participen com a socis col·laboradors la Fundació Alícia i el Consorci de Vies Verdes de Girona.
L'objectiu de la Comunitat és la generació d'espais d'intercanvi entre els disset projectes modulars, el desenvolupament d'accions de comunicació conjuntes i la capitalització dels resultats.
La Gerència de Serveis de Turisme de la Diputació de Barcelona participa com a entitat sòcia en el projecte horitzontal conjuntament amb la xarxa Arc Llatí (líder del projecte), Plan Bleu (França), la xarxa d'universitats del mediterrani UNIMED (Itàlia), l'Euroregió Adriàtic-Iònic (Itàlia) i la Universitat de Panteion (Grècia).
El projecte té una durada de tres anys i disposa d'un pressupost total de 1.411.697,85 euros, dels quals el FEDER n'aporta el 85%.
Entre altres, alguns dels instruments generats per la Comunitat de Turisme Sostenible fins ara han estat la Declaració d'Atenes, els Documents temàtics " Identifying challenges and gaps towards sustainable and responsible coastal and maritime tourism in the Mediterranean " i " Measuring Tourism Sustainability in the MED Area " i la base de dades d'articles acadèmics i resultats de projectes europeus sobre turisme sostenible al Mediterrani Search the MED.
Els propers 29 i 30 de maig de 2018 tindrà lloc a Roma la primera Conferència de capitalització de la Comunitat de Turisme Sostenible sota el títol de " Re-connecting tourism: promoting evidence-based policies for sustainable development ".
L'objectiu del seminari és doble: d'una banda, continuar cercant sinèrgies entre els projectes modulars, i de l'altra, visibilitzar i transferir els primers resultats del projectes cap als àmbits de decisió política.
Amb aquest motiu, s'aplegaran un centenar de representants del sector turístic de la Mediterrània.